Jørgen Friis Bak bruger kun det, han kalder dansk normaltid.

Derfor fulgte han ikke med, da resten af landet natten til søndag skiftede over til sommertid ved at stille uret en time frem. Hans ur går nu en time efter alle andres.

- Jeg har vænnet mig til at bruge normaltid hele tiden.

- Et ur er et hjælpemiddel og ikke en diktator, så man skal lade være med at pille ved uret, siger Jørgen Friis Bak, der er specialkonsulent på Aarhus Universitet.

På jagt efter 50.000 underskrifter

Han har som formand for Landsforeningen Mod Sommertid brugt mange vågne timer på at kæmpe imod at stille på uret.

Nu forsøger han at samle 50.000 underskrifter til et borgerforslag for at få Folketinget til at tage stilling til at afskaffe sommertid.

Indtil videre er det dog kun blevet til knap 4.000 underskrifter.

- Så vi skal have en hel del mere, siger han.

Opgør på vej i EU

Derfor glæder han sig over, at der nu kan være et opgør på vej mod sommertid i EU, der siden 1981 har bestemt, hvornår der skal stilles på urerne.

Europa-Parlamentet har nemlig netop stemt for at undersøge mulighederne for en gang for alle at afskaffe sommertiden i Europa.

- Det er rigtig dejligt. Jeg købte en flaske champagne, da afstemningsresultatet kom, siger Jørgen Friis Bak.